APMรุกจับคู่ธุรกิจไทย+กองทุนนอก
APM จัดเสวนานัดกองทุนต่างชาติ เจอผู้ประกอบการเอสเอ็มอี หวังเกิดการร่วมทุน
1 พ.ย. 2555

APM จัดเสวนานัดกองทุนต่างชาติ เจอผู้ประกอบการเอสเอ็มอี หวังเกิดการร่วมทุน
ดันเข้าตลาดหุ้น ชี้ปีหน้าเห็นกองทุนหาที่ลงทุนรับเออีซี แนะที่ปรึกษาทางการเงินต้องเปลี่ยนกลยุทธ์ 
นายสมภพ ศักดิ์พันธ์พนม ประธานเจ้าหน้าที่บริหาร บริษัท แอสเซท โปร แมเนจเม้นท์ (APM) เปิดเผยว่า การจัดเสวนาให้นายโรนัลด์ ชาน ประธานเจ้าหน้าที่บริหาร บริษัท ชาร์ทเวลล์ แคปปิตอล ลิมิเต็ด ผู้บริหารกองทุนมูลค่า 200-300 ล้านเหรียญสหรัฐ มาเจอผู้ประกอบการธุรกิจขนาดกลางและเล็ก (เอสเอ็มอี) 20 รายของไทย ทั้งที่เพิ่งเข้าตลาดหลักทรัพย์และตลาดเอ็ม เอ ไอ หรือเตรียมตัวเข้าตลาดหุ้นครั้งแรก 
เนื่องจากต้องการให้เกิดการร่วมมือร่วมทุนกัน ให้บริษัทมีโครงสร้างทางการเงินที่แข็งแกร่ง มีกระบวนการเข้าระดมทุนในตลาดหุ้นได้เร็วขึ้น และเป็นแนวทางที่สอดคล้องกับกองทุนต่างชาติที่หาผู้ประกอบการหรือพันธมิตรไทยทำธุรกิจ เพื่อใช้ไทยเป็นศูนย์กลางการลงทุน (ฮับ) รองรับการเปิดประชาคมเศรษฐกิจอาเซียน (เออีซี) 
“ตั้งแต่ปีหน้าเป็นต้นไปจะเริ่มเห็นกองทุนเข้ามาหาพันธมิตรไทยหรือมาลงทุนไทยมากขึ้น ซึ่งเป็นหน้าที่ของที่ปรึกษาทางการเงินต้องปรับตัวหรือเปลี่ยนกลยุทธ์ในการนำผู้ประกอบการกับผู้มีสภาพคล่องมาเจอและเกิดการร่วมทุนกัน แม้จะไม่ได้เข้าลงทุนเต็มตัว แต่เชื่อว่าต้องมีการทำธุรกรรมโดยใช้ไทยเป็นฮับไม่ด้านใดก็ด้านหนึ่งเพื่อรองรับเออีซี ดังนั้นปรึกษาทางการเงินต้องเปลี่ยนแปลงและมีมุมมองกว้างขึ้น ไม่อย่างนั้นจะเสียโอกาสในการทำธุรกิจ” นายสมภพ กล่าว
นายสมภพ กล่าวว่า นายชานมีความสนใจชัดเจนต้องการเข้ามาหาพันธมิตรในไทย เพื่อรองรับธุรกิจที่จะมีการเติบโตสูงหากเออีซีเริ่มขึ้น ซึ่ง APM พร้อมพาไปแนะนำและทำความรู้จักกับผู้ประกอบการทั้งในลาวและพม่าเช่นกัน 
“ลักษณะกองทุนประเภทนี้ส่วนใหญ่จะเน้นการลงทุนในระยะกลางยาวเป็นหลัก จึงต้องใช้เวลาหาข้อมูลและทำความรู้จักกับผู้ประกอบการมากที่สุด APM จึงให้ความต้องการทั้งสองฝ่ายมาเจอกัน ทำให้ต่างฝ่ายได้การเติบโตและผลตอบแทนที่ดีขึ้นในระยะเวลาที่รวดเร็วขึ้น” นายสมภพ กล่าว และว่าการจัดงานครั้งนี้เป็นจุดเริ่มต้น แต่ปีหน้า APM จะใช้กลยุทธ์นี้รุกการทำงานตั้งเป้า จัดเสวนาครั้งหน้าจะมีกองทุนต่างชาติและผู้ประกอบการเข้าร่วมเจอกัน 150-200 ราย